কুষ্টিয়া জেলা

কুষ্টিয়া জেলা () বাংলাদেশের দক্ষিণ-পশ্চিমাঞ্চলের খুলনা বিভাগের একটি প্রশাসনিক অঞ্চল। এই জেলায় রয়েছে লালন শাহের মাজার, শিলাইদহ কুঠিবাড়ি। স্বাধীন বাংলাদেশের প্রথম বিশ্ববিদ্যালয় ইসলামী বিশ্ববিদ্যালয় কুষ্টিয়া জেলায় অবস্থিত। কুষ্টিয়া জেলাকে বাংলাদেশের সাংস্কৃতিক রাজধানী বলা হয়। বাংলাদেশের দ্বিতীয় বৃহত্তম শিল্পকলা একাডেমি কুষ্টিয়ায় অবস্থিত। শিল্প প্রতিষ্ঠানের দিক দিয়ে এ-জেলা খুবই গুরুত্বপূর্ণ।
১৭২৫ সালে কুষ্টিয়া নাটোর জমিদারীর অধীনে ছিল এবং এর পরিচিতি আসে কান্ডানগর পরগণার রাজশাহী ফৌজদারীর সিভিল প্রশাসনের অন্তর্ভূক্তিতে। পরে ব্রিটিশ ইস্ট ইন্ডিয়া কোম্পানি ১৭৭৬ সালে কুষ্টিয়াকে যশোর জেলার অন্তর্ভূক্ত করে। কিন্তু ১৮২৮ সালে এটি পাবনা জেলার অন্তর্ভূক্ত হয়। ১৮৬১ সালে নীল বিদ্রোহের কারণে কুষ্টিয়া মহকুমা প্রতিষ্ঠা করা হয় এবং ১৮৭১ সালে কুমারখালী ও খোকসা থানা নিয়ে কুষ্টিয়া মহকুমা নদীয়ার অর্ন্তগত হয়। ভারত উপমহাদেশ বিভক্তির পূর্বে কুষ্টিয়া নদীয়া জেলার আওতায় একটি মহকুমা ছিল। ১৯৪৭ সালে কুষ্টিয়া জেলার অভ্যুদয় ঘটে। তখন কুষ্টিয়া জেলা ৩ টি মহকুমা নিয়ে গঠিত ছিল। এগুলো কুষ্টিয়া , চুয়াডাঙ্গা এবং মেহেরপুর। এরপর ১৯৮৪ সালে চুয়াডাঙ্গা ও মেহেরপুর আলাদা জেলা হিসেবে পৃথক হয়ে গেলে কুষ্টিয়া মহকুমার ৬ টি থানা নিয়ে বর্তমান কুষ্টিয়া জেলা গঠিত হয়।
কুষ্টিয়া জেলার মানুষের কথ্য বাংলাদেশের বাংলা ভাষার সবচেয়ে "প্রমিত রূপ" বলা হয়ে থাকে। বর্তমান কুষ্টিয়া জেলার চেয়ে নির্ভুল ভাষা বাংলাদেশের অন্য কোন জেলায় পাওয়া যায় না।
এই জেলার ভাষা অত্যন্ত স্পষ্ট, শ্রুতিমধুর, উচ্চারণে জড়তাহীন ও সকলের কাছে সহজবোধ্য। বাংলাদেশের সবচেয়ে শুদ্ধ এই ভাষায় রবীন্দ্রনাথ ঠাকুরের কবিতা, লালনগীতি, সংগীত, পালাগান, জারিগান, মেলা, বাউল গান, পাঁচালি, যাত্রা, কৃষকের মেঠো গান ইত্যাদি রচিত হয়েছে। এটি শুদ্ধ বাংলা ভাষা হওয়ায় কুষ্টিয়ার আঞ্চলিক ভাষা ও প্রমিত ভাষার মধ্যে তেমন পার্থক্য নেই।
কুষ্টিয়া অঞ্চলের বাউল সম্রাট লালন শাহ এর আধ্যাত্মিক চেতনা সমৃদ্ধ গান দেশের সীমানা ছাড়িয়ে আন্তর্জাতিক পরিমন্ডলে খ্যাতি লাভ করেছে। উল্লেখযোগ্য গানগুলির দু’একটি হলো-
"“জাত গেলো জাত গেলো বলে, একি আজব কারখানা”"
"“সত্য বল সুপথে চল ওরে আমার মন”"
কুষ্টিয়া বাংলাদেশের "সাংস্কৃতিক রাজধানী" হিসেবে পরিচিত। কুষ্টিয়ার শিল্পী পরিবারের তীর্থস্থান জেলা শিল্পকলা একাডেমি, কুষ্টিয়া, শিশু একাডেমী ও বিভিন্ন সাংস্কৃতিক সংগঠন কুষ্টিয়ার শিল্প, সাহিত্য, সংস্কৃতিকে গতিশীল রাখতে নিরলস কর্মযজ্ঞ চালিয়ে যাচ্ছে। কুষ্টিয়া পৌরসভা কর্তৃক প্রতিবছর "বসন্ত উৎসব", "নবান্ন উৎসব" , "পিঠা উৎসব" -এর আয়োজন করা হয়। তাছাড়া জেলার বিভিন্ন প্রতিষ্ঠান স্বল্প পরিসরে পিঠা উৎসব ও লোকজ মেলার আয়োজন করে থাকে। লালন শাহের মাজারে প্রতিবছর লালন মেলার আয়োজন করা হয়। প্রতিবছর জেলা পরিষদ কর্তৃকপক্ষ গড়াই নদীতে নৌকা বাইচ প্রতিযোগিতার আয়োজন করে। প্রতিবছর বাংলাদেশ লাঠিয়াল বাহিনী কুষ্টিয়ার বিভিন্ন জায়গায় আয়োজন লাঠি খেলা উৎসবের আয়োজন করে থাকে।
সাংস্কৃতির পাশাপাশি এ জেলার রয়েছে নিজস্ব মিষ্টিদ্রব্য। এর মধ্যে তিলের খাজা ও কুলফি মালাই উল্লেখযোগ্য। দই, ঘি ও হরেক রকমের মিষ্টিরও খ্যাতি রয়েছে। কুষ্টিয়া শহরে রয়েছে বেশকিছু নতুন-পুরনো প্রসিদ্ধ মিষ্টির দোকান। এসব দোকানে বিক্রিও হয় প্রচুর। এদের মধ্যে "জগদীশ মিষ্টান্ন ভান্ডার"," অশোক দধি মিষ্টান্ন ভান্ডার", "মৌবন সুইটস", কুমারখালী উপজেলার "রমেশ দধি ও মিষ্টান্ন ভান্ডার", মিরপুর উপজেলার "আশীষ সুইটস" অন্যতম।
কুষ্টিয়া জেলার আয়তন ১,৬০৮.৮০ বর্গকিলোমিটার। এর-
কুষ্টিয়া জেলা ৬টি উপজেলা, ৭টি থানা, ৫টি পৌরসভা, ৬৭টি ইউনিয়ন পরিষদ, ৭১০টি মৌজা ও ৯৭৯টি গ্রামে বিভক্ত।
কুষ্টিয়া জেলায় ৪টি সংসদীয় আসন রয়েছে।
২০২২ সালের আদমশুমারির সময়, জেলার জনসংখ্যা ২,১৪৯,৬৯২ জন। তাদের মধ্যে ৯৭.২৩% মুসলমান, ২.৭৩% হিন্দু, ০.০১% খ্রিস্টান এবং ০.০৩% অন্যান্য।
কুষ্টিয়া জেলার সাক্ষরতার হার ৬৮.৮৮%।
কুষ্টিয়া জেলা যশোর শিক্ষা বোর্ডের অধীনে। মাধ্যমিক পরীক্ষায় কুষ্টিয়া জেলা যশোর বোর্ডে বিভিন্ন বছরে ১ম ও ২য় স্থানে থাকে। এছাড়া কুষ্টিয়া জিলা স্কুল থেকে অনেক শিক্ষার্থী মেধা বৃত্তি পেয়ে থাকে। ২০২৩ সালের মাধ্যমিক পরীক্ষায় ২৩ জন শিক্ষার্থী প্রথম সারিতে মেধা বৃত্তি পেয়েছে।
কুষ্টিয়া জেলায় কোন বিমানবন্দর নেই। তবে ২০১৯ সালের এক সম্মেলনে কুষ্টিয়া-৩ আসনের সাবেক এমপি মাহবুবউল আলম হানিফ কুষ্টিয়াই বিমানবন্দর নির্মাণের জন্য আশ্বাস দিয়েছিলেন। তিনি বলেছিলেন, জমি পেলে কুষ্টিয়াসহ চার জেলা মধ্যে সুবিধা জনক জায়গায় বিমানবন্দর নির্মাণ করা হবে।
বাংলাদেশের অন্যান্য বিভিন্ন অঞ্চলের মতো কুষ্টিয়া কেবল কৃষিকাজের উপর নির্ভরশীল নয়। কৃষিকাজের পাশাপাশি কুষ্টিয়ায় প্রচুর শিল্প কারখানা গড়ে উঠেছে। কুষ্টিয়ায় অনেক তামাক প্রক্রিয়াজাতকরণের অনেক কারখানা রয়েছে। এর মধ্যে "নাসির টোব্যাকো লিমিটেড", "ব্রিটিশ-আমেরিকান টোব্যাকো", "দি ইউনাইটেড ঢাকা টোব্যাকো", "পারফেক্ট টোব্যাকো" উল্লেখযোগ্য। বাংলাদেশের বৃহত্তম বৈদ্যুতিক তার তৈরির কারখানা "বি.আর.বি. কেবলস" কুষ্টিয়ায় অবস্থিত। জেলার কুমারখালী উপজেলায় গড়ে উঠেছে উন্নতমানের ফ্রেব্রিকস শিল্প। এখানে উৎপাদিত ফ্রেব্রিকস সামগ্রী দেশের সীমানা ছাড়িয়ে বিদেশেও রপ্তানি হচ্ছে। এছাড়া কুষ্টিয়ায় অসংখ্য চালের মিল রয়েছে। তার মধ্যে অন্যতম "মা ভান্ডারী অটো রাইচ মিল"। বিভিন্ন কলকারখানা গড়ে ওঠায় কুষ্টিয়া জেলায় এককভাবে কৃষিকাজের উপর নির্ভরতা কম।
বাংলাদেশের অন্যান্য অঞ্চলের মত কুষ্টিয়াতেও প্রধানত ধান, পাট, ভু্ট্টা, আখ, ডাল, তৈলবীজ ইত্যাদি চাষ করা হয়। তবে জেলাটিতে তামাক ও পানের চাষ উল্লেখযোগ্য। কুষ্টিয়া জেলায় উৎপন্ন পান বিদেশেও রপ্তানি হয়ে থাকে। এছাড়াও মহিষকুন্ডির চরে স্বল্প পরিমানে বাদাম উৎপন্ন হয়।
কুষ্টিয়ায় শিল্প প্রতিষ্ঠানের সংখ্যা:
কুষ্টিয়া সদর উপজেলার কুমারগাড়া শিল্প নগরীতে অনেক বৃহৎ শিল্প প্রতিষ্ঠান গড়ে উঠেছে। কুমারখালী উপজেলার বিসিক শিল্পনগরীতে রয়েছে অনেক টেক্সটাইল ও হোসিয়ারী ইন্ডাস্ট্রি। ভেড়ামারা উপজেলায় ৫০০ একর জায়গার উপর নির্মিত হচ্ছে কুষ্টিয়ার ইকোনোমিক জোন, যেখানে শত শত শিল্প প্রতিষ্ঠান গড়ে ওঠার সম্ভাবনা তৈরী হয়েছে। ভেড়ামারা উপজেলায় দেশের সর্ববৃহৎ তাপ বিদ্যুৎ কেন্দ্র রয়েছে, সেখানে গড়ে উঠেছে কিছু শিল্প প্রতিষ্ঠান। দৌলতপুর উপজেলায় রয়েছে তামাক শিল্প। কুষ্টিয়ার খাজানগর এলাকায় ৪০০ অটো এবং হাস্কিং রাইস মিল রয়েছে যেখান থেকে বাংলাদেশের ৩০% চাল প্রক্রিয়াজাত হয়ে থাকে। কুষ্টিয়াতে এর পাশাপাশি গড়ে উঠেছে অনেক আটা ময়দার মিল। এছাড়াও তামাক ও আখ শিল্প এ জেলাকে কৃষির পাশাপাশি শিল্পে সমৃদ্ধ করে তুলেছে।
কুষ্টিয়া জেলায় অনেকগুলো নদী রয়েছে, নদীগুলোর তালিকা নিম্নরূপ:
কুষ্টিয়া একটি প্রাচীন জনপদ। পূর্বে কুষ্টিয়া নাদিয়া জেলার একটি মহকুমা ছিল। প্রাচীন নগর হওয়ায় কুষ্টিয়ায় প্রচুর প্রাচীন স্থাপত্যের নিদর্শন পাওয়া যায়।